Document ID: 32004R1903

ΚΑΝΟΝΙΣΜΌΣ (ΕΚ) αριθ. 1903/2004 ΤΗΣ ΕΠΙΤΡΟΠΉΣ
της 29ης Οκτωβρίου 2004
για την τροποποίηση του κανονισμού (ΕΟΚ) αριθ. 3149/92 περί λεπτομερών κανόνων για τη χορήγηση τροφίμων προερχόμενων από τα αποθέματα παρέμβασης στους απόρους της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3730/87 του Συμβουλίου, της 10ης Δεκεμβρίου 1987, που καθορίζει τους γενικούς κανόνες για την παροχή τροφίμων από τα αποθέματα παρέμβασης σε ορισμένους οργανισμούς με σκοπό τη διανομή τους στα πιο άπορα άτομα της Κοινότητας (1), και ιδίως το άρθρο 6,
Εκτιμώντας τα ακόλουθα:
(1)
Με τον κανονισμό (ΕΟΚ) αριθ. 3149/92 της Επιτροπής (2) θεσπίστηκαν εκτελεστικές διατάξεις του κανονισμού (ΕΟΚ) αριθ. 3730/87 για την προμήθεια τροφίμων από προϊόντα των αποθεμάτων παρέμβασης με σκοπό τη διανομή τους στους απόρους της Κοινότητας μέσω φιλανθρωπικών οργανώσεων, οι οποίες ορίζονται από τα κράτη μέλη.
(2)
Για να εξασφαλιστεί μια πιο ομοιογενής εφαρμογή στα κράτη μέλη που συμμετέχουν στη συγκεκριμένη δράση, ενδείκνυται να διασαφηνιστεί η έννοια των «δικαιούχων» ή «τελικών παραληπτών». Για να διευκολυνθούν η διαχείριση και ο έλεγχος της εκτέλεσης του ετήσιου σχεδίου διανομής, που προβλέπεται στο άρθρο 2 του κανονισμού (ΕΟΚ) αριθ. 3149/92, είναι σκόπιμο να προβλεφθεί ότι οι φιλανθρωπικές οργανώσεις που ορίζονται από τις αρμόδιες εθνικές αρχές μπορούν να θεωρούνται ως τελικοί παραλήπτες, εφόσον εξασφαλίζουν την πραγματική διανομή των τροφίμων σε ορισμένες μορφές στον τόπο όπου διαμένουν οι άποροι.
(3)
Πρέπει να τονιστεί ότι η εκτέλεση του σχεδίου διανομής σε κάθε κράτος μέλος που συμμετέχει στη δράση πρέπει να είναι προγραμματισμένη, κλιμακωτή και κανονική, τόσο ως προς την αφαίρεση των προϊόντων από τα αποθέματα παρέμβασης, όσο και ως προς την πορεία των μετέπειτα φάσεων μέχρι τη διανομή στους δικαιούχους ή τελικούς παραλήπτες, ώστε να επιτυγχάνεται ο στόχος της κοινοτικής δράσης και να πληρούνται οι απαιτήσεις της χρηστής διαχείρισης των αποθεμάτων παρέμβασης. Για το σκοπό αυτό, η αφαίρεση από τα αποθέματα παρέμβασης πρέπει να έχει πραγματοποιηθεί κατά το μεγαλύτερο μέρος της πριν από την 1η Ιουλίου του έτους εκτέλεσης του σχεδίου διανομής. Στον τομέα των γαλακτοκομικών προϊόντων, τα χαρακτηριστικά μιας πολύ ευπαθούς αγοράς και, ειδικότερα, οι επιπτώσεις της επαναδιοχέτευσης προϊόντων στην αγορά, υπαγορεύουν να προβλεφθεί περιορισμός της αφαίρεσης προϊόντων από τα δημόσια αποθέματα, στο πλαίσιο της συγκεκριμένης δράσης, στη διάρκεια των περιόδων κατά τις οποίες μπορούν να πραγματοποιούνται αγορές από τους οργανισμούς παρέμβασης και, αρχής γενομένης από την εκτέλεση του σχεδίου 2006, ακόμη και κατά τις εβδομάδες που προηγούνται των εν λόγω περιόδων αγορών. Τα κράτη μέλη πρέπει να εφαρμόζουν κατάλληλα μέτρα, στα οποία περιλαμβάνεται η επιβολή κυρώσεων ανάλογα με τις καθυστερήσεις στην παραλαβή των προϊόντων.
(4)
Πρέπει να προσδιοριστεί το είδος των ελέγχων που ενδείκνυνται περισσότερο στο πλαίσιο της εκτέλεσης του ετήσιου σχεδίου διανομής, ειδικότερα δε το ποσοστό ελέγχων που πρέπει να διενεργούνται από τις αρμόδιες αρχές. Οι ετήσιες εκθέσεις σχετικά με την εκτέλεση του σχεδίου διανομής πρέπει να περιλαμβάνουν στοιχεία που επιτρέπουν να αξιολογηθούν τα αποτελέσματα των εν λόγω ελέγχων και, κατ’ επέκτασην, η υλοποίηση της δράσης. Οι έλεγχοι πρέπει να διεξάγονται λαμβάνοντας υπόψη την εφαρμογή των διατάξεων του κανονισμού (ΕΟΚ) αριθ. 3002/92 της Επιτροπής, της 16ης Οκτωβρίου 1992, περί θεσπίσεως κοινών λεπτομερών κανόνων για τον έλεγχο της χρησιμοποίησης ή/και του προορισμού των προϊόντων που προέρχονται από την παρέμβαση (3).
(5)
Ο κανονισμός (ΕΟΚ) αριθ. 3149/92 πρέπει να τροποποιηθεί αναλόγως. Οι τροποποιήσεις πρέπει να ισχύσουν από την έναρξη της περιόδου εκτέλεσης του ετήσιου σχεδίου διανομής 2005.
(6)
Οι σχετικές επιτροπές διαχείρισης δεν γνωμοδότησαν εντός των προθεσμιών που είχε ορίσει ο πρόεδρός τους,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3149/92 τροποποιείται ως εξής:
1)
Στο άρθρο 1 προστίθεται η ακόλουθη παράγραφος:
«3. Για τους σκοπούς του παρόντος κανονισμού, ως “άποροι”’ νοούνται φυσικά πρόσωπα, άτομα και οικογένειες ή ομάδες τέτοιων προσώπων, των οποίων η κατάσταση κοινωνικής και οικονομικής εξάρτησης διαπιστώνεται ή αναγνωρίζεται βάσει κριτηρίων επιλεξιμότητας, που θεσπίζονται από τις αρμόδιες αρχές ή κρίνεται σε σχέση με τα κριτήρια που εφαρμόζουν οι φιλανθρωπικές οργανώσεις και εγκρίνουν οι αρμόδιες αρχές.»
2)
Το άρθρο 3 αντικαθίσταται από το ακόλουθο κείμενο:
«Άρθρο 3
1. Η περίοδος εκτέλεσης του σχεδίου διανομής αρχίζει την 1η Οκτωβρίου και λήγει στις 31 Δεκεμβρίου του επομένου έτους.
2. Οι εργασίες αφαίρεσης των προϊόντων από τα αποθέματα παρέμβασης, πραγματοποιούνται από την 1η Οκτωβρίου έως τις 31 Αυγούστου του επομένου έτους, με ρυθμό κανονικό και προσαρμοσμένο στις απαιτήσεις της εκτέλεσης του σχεδίου.
Το 70 % των ποσοτήτων που αναφέρονται στο άρθρο 2 παράγραφος 3 σημείο 1 στοιχείο β) πρέπει να αφαιρούνται από τα αποθέματα πριν από την 1η Ιουλίου του έτους εκτέλεσης του σχεδίου· ωστόσο, η υποχρέωση αυτή δεν ισχύει για τη χορήγηση ποσοτήτων ίσων με 500 τόνους ή μικρότερων. Οι ποσότητες που δεν έχουν αφαιρεθεί από τα αποθέματα παρέμβασης στις 30 Σεπτεμβρίου του έτους εκτέλεσης του σχεδίου, δεν χορηγούνται πλέον στο κράτος μέλος που έχει οριστεί ως ανάδοχος, στο πλαίσιο του συγκεκριμένου σχεδίου διανομής.
Στην περίπτωση, όμως, του βουτύρου και της σκόνης αποκορυφωμένου γάλακτος, το 70 % των προϊόντων πρέπει να αφαιρούνται από τα αποθέματα παρέμβασης πριν από την 1η Μαρτίου του έτους εκτέλεσης του σχεδίου διανομής, προκειμένου για το σχέδιο του 2005, και πριν από την 1η Φεβρουαρίου, αρχής γενομένης από την εκτέλεση του σχεδίου του 2006. Η υποχρέωση αυτή δεν ισχύει για τη χορήγηση ποσοτήτων ίσων με 500 τόνους ή μικρότερων.
Τα προς αφαίρεση προϊόντα πρέπει να παραλαμβάνονται από τα αποθέματα παρέμβασης εντός 60 ημερών από την κατακύρωση του διαγωνισμού στον ανάδοχο.
3. Κατά την περίοδο εκτέλεσης του σχεδίου διανομής, τα κράτη μέλη κοινοποιούν χωρίς καθυστέρηση στην Επιτροπή τις ενδεχόμενες τροποποιήσεις στην εκτέλεση του εν λόγω σχεδίου στην επικράτειά τους, τηρουμένου αυστηρώς του ορίου των χρηματοδοτικών μέσων που έχουν τεθεί στη διάθεσή τους. Η εν λόγω κοινοποίηση συνοδεύεται από κάθε χρήσιμο στοιχείο. Εφόσον οι αιτιολογημένες τροποποιήσεις αφορούν ποσοστό 5 % ή μεγαλύτερο των ποσοτήτων ή των αξιών που έχουν εγγραφεί για κάθε προϊόν στο κοινοτικό σχέδιο, το σχέδιο αναθεωρείται.
4. Τα κράτη μέλη ενημερώνουν χωρίς καθυστέρηση την Επιτροπή σχετικά με τις προβλεπόμενες μειώσεις των δαπανών κατά την εφαρμογή του σχεδίου. Η Επιτροπή δύναται να διαθέτει τους μη χρησιμοποιηθέντες πόρους σε άλλα κράτη μέλη, ανάλογα με τις αιτήσεις τους και με την πραγματική χρησιμοποίηση των προϊόντων που διατίθενται, καθώς και σε συνάρτηση με τις ενισχύσεις που χορηγήθηκαν κατά τα προηγούμενα οικονομικά έτη.»
3)
Παρεμβάλλεται το ακόλουθο άρθρο 5α:
«Άρθρο 5α
Για τους σκοπούς της διανομής των τροφίμων στους απόρους και της διεξαγωγής των ελέγχων, οι φιλανθρωπικές οργανώσεις που μεριμνούν για τους δικαιούχους και έρχονται σε άμεση επαφή με αυτούς θεωρούνται ως τελικοί παραλήπτες της διανομής, εάν διανέμουν πραγματικά τα τρόφιμα. Θεωρείται ότι διανέμονται τα τρόφιμα που παραδίδονται κατευθείαν, σε τοπικό επίπεδο και χωρίς καμία άλλη παρέμβαση, με τη μορφή δεμάτων ή γευμάτων που αντιστοιχούν στις ημερήσιες ή, κατά περίπτωση, εβδομαδιαίες ανάγκες των δικαιούχων.»
4)
Το άρθρο 9 αντικαθίσταται από το ακόλουθο κείμενο:
«Άρθρο 9
1. Τα κράτη μέλη λαμβάνουν όλα τα αναγκαία μέτρα ώστε:
α)
τα προϊόντα παρέμβασης και, κατά περίπτωση, οι ενισχύσεις που χορηγούνται για τη συγκέντρωση τροφίμων από την αγορά, να χρησιμοποιούνται με τον τρόπο και για τους σκοπούς που προβλέπονται στο άρθρο 1 του κανονισμού (ΕΟΚ) αριθ. 3730/87·
β)
τα εμπορεύματα που δεν παραδίδονται χύμα στους δικαιούχους να φέρουν στη συσκευασία τους την ένδειξη “βοήθεια ΕΟΚ”·
γ)
οι φιλανθρωπικές οργανώσεις που έχουν οριστεί για την υλοποίηση των δράσεων, να διατηρούν όλα τα ενδεδειγμένα λογιστικά και δικαιολογητικά έγγραφα και να παρέχουν στις αρμόδιες αρχές πρόσβαση σ’ αυτά, ώστε οι τελευταίες να είναι σε θέση να διενεργούν τους απαραίτητους ελέγχους·
δ)
οι προκηρύξεις διαγωνισμών να είναι σύμφωνες με τις διατάξεις των άρθρων 3 και 4 και οι προμήθειες να εκτελούνται σύμφωνα με τις διατάξεις του παρόντος κανονισμού· ειδικότερα, τα κράτη μέλη ορίζουν τις κυρώσεις που επιβάλλονται στις περιπτώσεις όπου τα προϊόντα δεν παρελήφθησαν στη διάρκεια της περιόδου που καθορίζεται στο άρθρο 3 παράγραφος 2.
2. Οι έλεγχοι εκ μέρους των αρμοδίων αρχών διενεργούνται από τη στιγμή της παραλαβής των προϊόντων στην έξοδο των αποθεμάτων παρέμβασης και σε όλα τα στάδια της διαδικασίας εκτέλεσης του σχεδίου διανομής, κυρίως δε σε όλα τα επίπεδα της αλυσίδας διανομής. Οι έλεγχοι διεξάγονται σε όλη τη διάρκεια της περιόδου εκτέλεσης του σχεδίου και σε κάθε στάδιο, περιλαμβάνοντας και το τοπικό επίπεδο.
Οι έλεγχοι καλύπτουν τουλάχιστον το 5 % των ποσοτήτων ανά είδος προϊόντων που αναφέρονται στο άρθρο 2 παράγραφος 3 σημείο 1 στοιχείο β). Το εν λόγω ποσοστό ελέγχου εφαρμόζεται σε κάθε στάδιο της διαδικασίας εκτέλεσης, εκτός του σταδίου της διανομής στους απόρους, λαμβανομένων υπόψη κριτηρίων κινδύνου.
Οι έλεγχοι αποσκοπούν στην εξακρίβωση των εργασιών εισόδου και εξόδου των προϊόντων, καθώς και της μεταφοράς τους μεταξύ των διαδοχικών εμπλεκομένων. Περιλαμβάνουν επίσης σύγκριση μεταξύ των λογιστικών και των φυσικών αποθεμάτων των προϊόντων που επιλέγονται για έλεγχο.
3. Τα κράτη μέλη λαμβάνουν όλα τα αναγκαία μέτρα ώστε να διασφαλίζεται η κανονικότητα των εργασιών εκτέλεσης του σχεδίου, να αποτρέπονται οι παρατυπίες και να επιβάλλονται κυρώσεις στις περιπτώσεις παρατυπιών. Για το σκοπό αυτό, τα κράτη μέλη δύνανται, μεταξύ άλλων, να αναστέλλουν τη συμμετοχή των επιχειρηματιών στις διαδικασίες διαγωνισμών, ανάλογα με το είδος και τη σοβαρότητα των παραλείψεων ή παρατυπιών που διαπιστώνονται κατά την εκτέλεση των προμηθειών.»
5)
Στο άρθρο 10, το δεύτερο εδάφιο αντικαθίσταται από το ακόλουθο κείμενο:
«Στην έκθεση διευκρινίζονται τα μέτρα ελέγχου που εφαρμόστηκαν για να εξασφαλιστεί ότι τα εμπορεύματα εκπλήρωσαν τον καθορισμένο σκοπό και έφθασαν στους τελικούς παραλήπτες. Ειδικότερα, αναφέρονται το είδος και ο αριθμός των ελέγχων που διενεργήθηκαν, τα αποτελέσματά τους, καθώς και οι περιπτώσεις επιβολής κυρώσεων κατά τα προβλεπόμενα στο άρθρο 9 παράγραφος 3. Η έκθεση αποτελεί καθοριστικό στοιχείο που λαμβάνεται υπόψη για την κατάρτιση των επόμενων ετήσιων σχεδίων.»
6)
Παρεμβάλλεται το ακόλουθο άρθρο 10α:
«Άρθρο 10α
Οι διατάξεις του παρόντος κανονισμού εφαρμόζονται με την επιφύλαξη των διατάξεων του κανονισμού (ΕΟΚ) αριθ. 3002/92 της Επιτροπής.»
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται αρχής γενομένης από το ετήσιο σχέδιο διανομής 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Οκτωβρίου 2004.

Labels: 17
19
5
10
0
3